**ΠΡΟΣΧΕΔΙΟ**

**Αποστολή και Κανόνες Λειτουργίας της**

**Συντονιστικής Επιτροπής**

**Σχεδιασμού και Στρατηγικής Παρακολούθησης των Προγραμματικών Εγγράφων**

**2014-2020**

**1. Σύνθεση της Επιτροπής**

Η *Συντονιστική Επιτροπή Σχεδιασμού και Στρατηγικής Παρακολούθησης των Προγραμματικών Εγγράφων για την περίοδο 2014-2020* (η «Επιτροπή») συστάθηκε βάσει Απόφασης του Υπουργικού Συμβουλίου ημερομηνίας 12 Μαρτίου 2014.

Με τον όρο Προγραμματικά Έγγραφα εννοούνται τα έγγραφα που καταρτίζονται από κάθε κράτος-μέλος της Ε.Ε., σύμφωνα με τις πρόνοιες των σχετικών Κανονισμών, για την αξιοποίηση των πόρων που διατίθενται από τα Ευρωπαϊκά Επενδυτικά και Διαρθρωτικά Ταμεία, και περιλαμβάνουν τη Συμφωνία Εταιρικής Σχέσης και τα Επιχειρησιακά Προγράμματα για τα Ταμεία της Πολιτικής Συνοχής (Ευρωπαϊκό Ταμείο Περιφερειακής Ανάπτυξης, Ταμείο Συνοχής, Ευρωπαϊκό Κοινωνικό Ταμείο), της Κοινής Αγροτικής Πολιτικής (Ευρωπαϊκό Γεωργικό Ταμείο Αγροτικής Ανάπτυξης) και της Θαλάσσιας και Αλιευτικής Πολιτικής (Ευρωπαϊκό Ταμείο Θάλασσας και Αλιείας).

Της Επιτροπής προεδρεύει ο Γενικός Διευθυντής της Γενικής Διεύθυνσης Ευρωπαϊκών Προγραμμάτων, Συντονισμού και Ανάπτυξης (ΓΔ ΕΠΣΑ), ως η Εθνική Αρχή Προγραμματισμού για τα Ευρωπαϊκά Επενδυτικά και Διαρθρωτικά Ταμεία στην Κύπρο. Τα Μέλη της Επιτροπής παρουσιάζονται στο Παράρτημα Α΄.

Ο Πρόεδρος της Επιτροπής φροντίζει για την εύρυθμη λειτουργία της και ανάλογα με την ημερησία διάταξη της κάθε συνεδρίας, δύναται να καλέσει να συμμετάσχουν σε αυτήν και Γενικοί Διευθυντές άλλων Υπουργείων.

**2. Αρμοδιότητες της Επιτροπής**

Κύρια αρμοδιότητα της Επιτροπής είναι ο συντονισμός της αποτελεσματικής διεκπεραίωσης της όλης διαδικασίας καταρτισμού των Προγραμματικών Εγγράφων της περιόδου 2014-2020, και η στρατηγική παρακολούθηση της πορείας υλοποίησης τους. Στα πλαίσια των αρμοδιοτήτων της η Επιτροπή έχει μεταξύ άλλων τις ακόλουθες αρμοδιότητες:

(α) Εξετάζει το περιεχόμενο των Προγραμματικών Εγγράφων, αποσκοπώντας στην επίτευξη των μέγιστων δυνατών συνεργειών και συμπληρωματικότητας μεταξύ των Προγραμμάτων, καθώς και στην αποφυγή επικαλύψεων. Επίσης, εξετάζει τυχόν τροποποίηση του περιεχομένου της Συμφωνίας Εταιρικής Σχέσης.

(β) Παρακολουθεί το βαθμό υλοποίησης των Προγραμμάτων σε στρατηγικό επίπεδο, ειδικότερα όσον αφορά την επίτευξη των στόχων που καθορίζονται για κάθε Άξονα Προτεραιότητας. Στα πλαίσια αυτά, η Επιτροπή θα ενημερώνεται για τις αποφάσεις και παρατηρήσεις των Επιτροπών Παρακολούθησης του κάθε Επιχειρησιακού Προγράμματος, και πώς αυτά θα ληφθούν υπόψη κατά την ετοιμασία της Ενδιάμεσης Έκθεσης Προόδου που θα ετοιμαστεί το 2017, σύμφωνα με τις πρόνοιες των σχετικών Κανονισμών της Ευρωπαϊκής Ένωσης.

(γ) Διασφαλίζει το συντονισμό και με άλλα Προγράμματα της Ε.Ε. καθώς και με εθνικές πολιτικές, και προωθεί σχετικές εισηγήσεις, όπου κρίνεται αναγκαίο, για λήψη αποφάσεων πολιτικής, οι οποίες θα προωθούνται στο Υπουργικό Συμβούλιο για έγκριση.

**3. Σύγκληση της Επιτροπής**

Η Επιτροπή συγκαλείται από τον Πρόεδρό της, είτε με πρωτοβουλία του είτε ύστερα από γραπτή αίτηση του ενός τρίτου (1/3 ) τουλάχιστον του αριθμού των Μελών της Επιτροπής.

Η Επιτροπή συνεδριάζει κατά κανόνα μία (1) φορά το χρόνο, σε χρόνο και χώρο που καθορίζει ο Πρόεδρος της Επιτροπής, ενώ σε έκτακτες περιπτώσεις δύναται να συγκληθεί και περισσότερες από μία (1) φορά.

**4. Πρόσκληση στα Μέλη**

Οι προσκλήσεις, η Ημερήσια Διάταξη καθώς και τα σχετικά έγγραφα που απαιτούνται για τις συνεδριάσεις της Επιτροπής, διαβιβάζονται στα μέλη σε έντυπη ή/και σε ηλεκτρονική μορφή, δέκα (10) εργάσιμες ημέρες τουλάχιστον πριν από τη σύγκληση της Επιτροπής. Ο Πρόεδρος, σε εξαιρετικά επείγουσες περιπτώσεις, δύναται να αποστείλει τις προσκλήσεις στα Μέλη σε διάστημα μικρότερο του προαναφερόμενου.

Ο Πρόεδρος καθορίζει την προκαταρτική Ημερήσια Διάταξη για κάθε συνεδρίαση της Επιτροπής και την αποστέλλει εκ των προτέρων στα Μέλη της Επιτροπής. Η Ημερήσια Διάταξη υποβάλλεται για έγκριση κατά την έναρξη της συνεδρίασης της Επιτροπής.

Με πρωτοβουλία του Προέδρου, μπορεί να προταθεί για συζήτηση θέμα εκτός Ημερησίας Διάταξης με τον χαρακτήρα του κατεπείγοντος, νοουμένου ότι αυτό θα εγκριθεί από την Επιτροπή. Επίσης, Μέλη της Επιτροπής μπορούν να υποβάλλουν γραπτώς εισηγήσεις για συμπερίληψη θεμάτων στην Ημερήσια Διάταξη μέχρι και πέντε (5) εργάσιμες μέρες πριν τη συνεδρία. Ο Πρόεδρος αποφασίζει ποια θέματα θα συμπεριληφθούν στην Ημερήσια Διάταξη και ενημερώνει την Επιτροπή για τα υπόλοιπα κατά την έγκριση της Ημερήσιας Διάταξης στη συνεδρία.

**5. Υποεπιτροπές**

Η Επιτροπή δύναται να αποφασίσει την συγκρότηση Υποεπιτροπών ή Ομάδων Εργασίας συμβουλευτικού χαρακτήρα (ad-hoc) για την εξέταση ειδικών θεμάτων, όπου κρίνεται αναγκαίο, και ιδιαίτερα για θέματα που απαιτούν συντονισμένες ενέργειες μεταξύ πολλών εμπλεκόμενων Υπηρεσιών και φορέων, όπως είναι η ολοκληρωμένη ανάπτυξη και η αναζωογόνηση των περιοχών της υπαίθρου και των αστικών περιοχών.

Οι Υποεπιτροπές ή Ομάδες Εργασίας θα υποβάλλουν έκθεση για τα αποτελέσματα της εργασίας τους και εισηγήσεις για τα θέματα αρμοδιότητάς τους στην Επιτροπή.

**6. Γραμματεία**

Χρέη Γραμματείας της Επιτροπής εκτελεί η ΓΔ ΕΠΣΑ, ως η Εθνική Αρχή Προγραμματισμού.

Οι αποφάσεις της Επιτροπής λαμβάνονται σε πνεύμα συναίνεσης των παριστάμενων Μελών. Η Γραμματεία της Επιτροπής είναι υπεύθυνη για την καταγραφή όλων των αποφάσεων και συμπερασμάτων της κάθε συνεδρίασης. Προσχέδιο των αποφάσεων και συμπερασμάτων αποστέλλεται προς ενημέρωση στα Μέλη της Επιτροπής μέσα σε τριάντα (30) ημερολογιακές ημέρες από τη λήξη της κάθε συνεδρίασης της Επιτροπής.

Τα Μέλη της Επιτροπής μπορούν να υποβάλουν, μέσα σε δεκαπέντε (15) ημέρες από την ημέρα αποστολής των αποφάσεων και συμπερασμάτων, γραπτές παρατηρήσεις, η αποδοχή των οποίων είναι στην ευχέρεια του Προέδρου της Επιτροπής. Οι τελικές αποφάσεις και συμπεράσματα της συνεδρίασης αποστέλλονται στα Μέλη μέσα σε δεκαπέντε (15) ημέρες από τη λήξη της πιο πάνω προθεσμίας.

**7. Τροποποίηση Κανονισμού Εσωτερικής Λειτουργίας**

Ο παρών Κανονισμός Εσωτερικής Λειτουργίας της Επιτροπής μπορεί να τροποποιηθεί με απόφαση της πλειοψηφίας των Μελών της Επιτροπής.

**ΠΑΡΑΡΤΗΜΑ Α΄**

**Μέλη της Συντονιστικής Επιτροπής Σχεδιασμού και Στρατηγικής Παρακολούθησης των Προγραμματικών Εγγράφων για την περίοδο 2014-2020**

* Γενικός Διευθυντής Υπουργείου Γεωργίας, Φυσικών Πόρων και Περιβάλλοντος
* Γενικός Διευθυντής Υπουργείου Ενέργειας, Εμπορίου, Βιομηχανίας και Τουρισμού
* Γενικός Διευθυντής Υπουργείου Εργασίας και Κοινωνικών Ασφαλίσεων
* Γενικός Διευθυντής Υπουργείου Εσωτερικών
* Γενικός Διευθυντής Υπουργείου Οικονομικών
* Γενικός Διευθυντής Υπουργείου Παιδείας και Πολιτισμού
* Γενικός Διευθυντής Υπουργείου Συγκοινωνιών και Έργων